**Vedtekter**

**for**

**Unge funksjonshemmede**

*Vedtatt på generalforsamlinga 24. april 2009, sist endret på generalforsamlingen 4. november 2018.*

**Innholdsfortegnelse**

[Kapittel 1 Navn og formål 3](#_Toc529877189)

[Kapittel 2 Definisjoner 3](#_Toc529877190)

[Kapittel 3 Medlemskap 4](#_Toc529877191)

[Kapittel 4 Organer og dokumenter 6](#_Toc529877192)

[Kapittel 5 Generalforsamlingen 7](#_Toc529877193)

[Kapittel 6 Ledermøte 9](#_Toc529877194)

[Kapittel 7 Styret 10](#_Toc529877195)

[Kapittel 8 Arbeidsutvalget 12](#_Toc529877196)

[Kapittel 9 Valgkomiteen 13](#_Toc529877197)

[Kapittel 10 Kontrollkomiteen 13](#_Toc529877198)

[Kapittel 11 Grunndokumenter 14](#_Toc529877199)

[Kapittel 12 Økonomiske forhold 16](#_Toc529877200)

[Kapittel 13 Sekretariatet 16](#_Toc529877201)

[Kapittel 14 Tilslutninger og sammenslåinger 17](#_Toc529877202)

[Kapittel 15 Valgreglement for Unge funksjonshemmede 17](#_Toc529877203)

[Kapittel 16 Mistillit, eksklusjon, habilitet og suspensjon 18](#_Toc529877204)

[Kapittel 17 Oppløsning 20](#_Toc529877205)

[Kapittel 18 Tolkning av vedtektene 21](#_Toc529877206)

# Kapittel 1 Navn og formål

**§ 1 Navn**

Organisasjonens navn er Unge funksjonshemmede.

**§ 1-2**

The Norwegian association of youth with disabilities.

**§ 2 Formål**

Unge Funksjonshemmedes formål er å sikre deltagelse og samfunnsmessig likestilling for unge mellom 12 og 36 år med funksjonshemminger og kronisk sykdom**.**

**§ 3 Organisasjon**

Unge funksjonshemmede er en sammenslutning av organisasjoner og grupperinger av ungdom med funksjonshemning og kronisk sykdom.

**§ 3-2**

Unge funksjonshemmedes hovedkontor ligger i Oslo.

# Kapittel 2 Definisjoner

**§ 4 Delegat**

Delegater innehar tale-, forslags- og stemmerett i det organet han eller hun møter.

**§ 5 Observatør**

Observatører innehar tale- og forslagsrett.

**§ 6 Flertallsformer**

Simpelt flertall er flere stemmer for enn mot et forslag.

**§ 6-2**

Absolutt flertall er når mer enn halvparten av de tilstedeværende stemmene avgis til støtte for et forslag eller en kandidat. En avholdende stemme teller negativt for forslaget.

**§6-3**

Ved brøkkrav til flertall (1/3, 2/3 og lignende) teller avholdende stemmer mot.

**§ 6-4**

Alle vedtak i Unge funksjonshemmede krever simpelt flertall hvis ikke annet er spesifisert.

**§ 6-5**

Ved stemmelikhet tas en votering på nytt. Ved fortsatt stemmelikhet faller forslaget.

# Kapittel 3 Medlemskap

**§ 7 Medlemskap**

Organisasjoner, strukturer og grupperinger av ungdom med funksjonshemning og kronisk sykdom som har aktivitet av landsomfattende karakter kan innvilges medlemskap.

**§7-2**

Det forutsettes tilslutning til Unge funksjonshemmedes formålsparagraf for å kunne søke medlemskap.

**§7-3**

Det kan ikke innvilges medlemskap etter §6 og §7 (Nivå 1 og Nivå 2) til organiseringer som er underlagt nasjonale strukturer eller organisasjoner med medlemskap i Unge funksjonshemmede.

**§ 8 Medlemskategorier**

Medlemskap innvilges etter følgende kategorier: Nivå 1, nivå 2 og nivå 3. De forskjellige kategoriene avgjør hvilken grad av representasjon medlemskapet gir i Unge funksjonshemmedes beslutningsorganer.

**§ 9 Medlemskap nivå 1**

Medlemskap nivå 1 innvilges organisasjoner som oppfyller følgende kriterier

1. Organisasjonen må ha egne vedtekter som vedtas av et flertall av medlemmene under 36 år
2. Organisasjonen må ha fristilte beslutningsorganer
3. Organisasjonen må ha organisatorisk og politisk selvstendighet
4. Organisasjonen må levere separat årsmelding og årsregnskap
5. Organisasjonen må ha vært i drift i minimum ett år

**§ 9-2**

Organisasjoner med fullt medlemskap har rett til å møte med 3 delegater og 1 observatør på generalforsamling.

**§ 10 Medlemskap nivå 2**

Medlemskap nivå 2 innvilges organisasjoner som

1. Har et selvstendig ungdomsarbeid med aktiviteter av, med og for ungdom
2. Organisasjonen må ha avgitt en årsmelding for virksomheten
3. Har vært i drift i minimum ett år

**§ 10-2**

Organisasjoner med medlemskap på nivå 2 kan møte med 2 delegater og 1 observatør på generalforsamling.

**§ 11 Medlemskap nivå 3**

Medlemskap på nivå 3 kan innvilges organisasjoner, strukturer og grupperinger som organiserer ungdom med funksjonshemninger og kroniske sykdommer, som ikke innfrir kravene i § 6 Medlemskap nivå 1 og § 7 Medlemskap nivå 2, men som har et nasjonalt siktemål samt nye strukturer som ikke enda oppfyller kravene i de øvrige kategorier.

**§ 11-2**

Organisasjoner med medlemskap på nivå 3 kan møte med 1 delegat og 1 observatør på generalforsamling.

**§ 12 Opplysningsplikt**

Medlemsorganisasjoner har plikt til å innmelde endringer som kan ha konsekvenser for medlemskategoriseringen. Unge funksjonshemmedes styre vurderer hvorvidt de innmeldte endringene får konsekvenser. Saksbehandling følger normale rutiner for søknader om medlemskap.

**§ 13 Opptaksprosess**

Styret i Unge funksjonshemmede avgjør søknader om medlemskap i organisasjonen. Avslag på søknad kan ankes til førstkommende generalforsamling.

**§ 13-2**

Søknad om medlemskap skal opplyse om alle forhold som kan ha konsekvenser for medlemskap.

**§ 13-3**

Søknader levert innen tre uker før et ordinært styremøte tas opp til behandling på førstkommende møte. Søknader levert etter denne fristen tas opp til behandling på førstkommende styremøte etter dette.

**§ 13-4**

Unge funksjonshemmedes styre fastsetter ytterligere retningslinjer for behandlingen.

**§ 14 Kontingent**

Generalforsamlingen fastsetter kontingent for medlemskap i Unge funksjonshemmede.

**§ 14-2**

Kontingenten fastsettes for kommende regnskapsår.

**§ 14-3**

Delegatstatus på generalforsamling og ledermøte i Unge funksjonshemmede forutsetter innbetalt kontingent.

**§ 15 Utmelding**

Utmelding skal meddeles Unge funksjonshemmede skriftlig.

**§ 15-2**

Utmelding skjer med tre måneders varsel med virkning fra første dag i første kalendermåned etter at oppsigelsen er mottatt hos Unge funksjonshemmedes sekretariat.

**§ 15-3**

Utmeldt organisasjon kan kreve tilbakeføring av kontingent for kontingentårets resterende måneder etter oppsigelsesperiodens utløp. Slikt krav må fremsettes sammen med utmeldingsvarselet.

**§ 15-4**

Dersom en medlemsorganisasjon utelater å innbetale kontingent to år på rad meldes organisasjonen automatisk ut av Unge funksjonshemmede ved inngangen til det tredje kontingentåret.

# Kapittel 4 Organer og dokumenter

**§ 16 Myndighetsorganer**

Det følgende er Unge funksjonshemmedes myndighetsorganer. Organenes plassering i beslutningshierarkiet følger av listens rekkefølge.

1. Generalforsamlingen
2. Ledermøtet
3. Styret
4. Arbeidsutvalget

**§ 17 Grunndokumenter**

Det følgende er Unge funksjonshemmedes grunndokumenter. Dokumentenes plassering i beslutningshierarkiet følger av listens rekkefølge.

1. Vedtektene
2. Prinsipprogrammet
3. Arbeidsprogrammet

# Kapittel 5 Generalforsamlingen

**§ 18 Myndighet og tidspunkt for generalforsamlingen**

Generalforsamlingen er Unge funksjonshemmedes øverste myndighet. Styret innkaller til generalforsamling. Ordinær generalforsamling avholdes mellom 10. oktober og 20. november hvert oddetalls år. Alle nevnt i § 18 Møterett på generalforsamlingen skal innkalles.

**§ 19 Innkalling og forberedelse av generalforsamlingen**

Førsteinnkalling skal sendes ut senest 90 dager før generalforsamlingen. Denne skal inneholde informasjon om hvor og når generalforsamlingen skal avholdes, vedtektene, gjeldende frister og programmer, samt hvilke saker som skal tas opp.

**§ 19-2**

Andreinnkalling skal sendes ut senest 30 dager før generalforsamlingen. Denne skal inneholde styrets beretning, innkomne endringsforslag til vedtektene, eventuelle forslag til endringer i prinsipprogrammet, forslag til nytt arbeidsprogram samt forslag til budsjett og forslag til forretningsorden. I tillegg vedlegges utfyllende sakspapirer til saker nevnt i førsteinnkallingen.

**§ 19-3**

Delegater og observatører plikter å gjøre organisasjonene de representerer kjent med sakenes innhold.

**§ 20 Saksliste for generalforsamlingen**

På ordinær generalforsamling skal følgende saker behandles:

1. Konstituering av generalforsamlingen med fastsettelse av forretningsorden
2. Styrets beretning
3. Årsregnskap og revisors beretning
4. Kontrollkomiteens beretning
5. Endringer i vedtektene
6. Endringer i prinsipprogrammet
7. Nytt arbeidsprogram
8. Fastsettelse av kontingent
9. Budsjett
10. Uttalelser
11. Valg av
	1. Styrets leder
	2. Styrets nestleder
	3. 5 medlemmer til styret
	4. **2 varamedlemmer** i prioritert rekkefølge til styret
	5. 2 medlemmer til kontrollkomiteen
	6. Leder av valgkomiteen
	7. To medlemmer til valgkomiteen og ett varamedlem.
	8. Statsautorisert revisor

Alle tillitsvalgte velges med to års funksjonstid.

Dersom en tillitsvalgt trekker seg fra sitt verv før valgperioden er omme vil vara rykke opp som styremedlem til generalforsamlingen avholdes. Dersom leder eller nestleder trekker seg, inntreffer kapittel 5 ledermøte.

**§ 20-2**

Til valg til styret skal det tilstrebes lik kjønnsfordeling med et måltall på 40 prosent. Geografi og organisasjonsmessig spredning skal også vektlegges

**§ 20-3**

Sittende valgkomité innstiller på styret og kontrollkomité. Styret innstiller på ny valgkomité og revisor.

**§ 20-4**

Generalforsamlingen og ledermøtet må etter styrets innstilling fatte vedtak i de følgende saker før noen andre saker kan behandles.

1. Godkjenning av innkalling
2. Valg av ordstyrere
3. Forretningsorden
4. Valg av protokollførere
5. Valg av protokollunderskrivere
6. Valg av tellekorps
7. Fastsettelse av saksliste
8. Fastsettelse av dagsorden

**§ 20-5**

Sittende leder i Unge funksjonshemmede fungerer som møteleder inntil ordstyrere er valgt. Styrets innstillinger på referenter, dagsorden, saksliste og forretningsorden er gjeldende inntil disse sakene er behandlet av generalforsamlingen.

**§ 20-6**

Styret innstiller på redaksjonskomitéer for generalforsamlingen. Generalforsamlingen vedtar mandat for redaksjonskomiteene som vedlegg til forretningsordenen etter innstilling fra styret.

**§ 21 Møterett på generalforsamlingen**

Følgende personer har møterett på Generalforsamlingen:

1. Delegater fra medlemsorganisasjonene (i henhold til § 6-2, §7-2 og §8-2)
2. Observatører fra medlemsorganisasjonene (i henhold til §6-2, §7-2 og §8-2)
3. Styret og styrets varamedlemmer møter med observatørstatus.
4. Sekretariatet har møterett og kan ikke møte etter punkt 1 eller 2 etter denne paragraf
5. FFO har observatørstatus
6. Kontrollkomiteen har møte- og talerett
7. Medlemmer av forberedende arbeidsprogramkomité har møterett på generalforsamlingen og innehar observatørstatus under behandlingen av arbeidsprogrammet
8. Valgkomiteen møter med observatørstatus i saker som berører valgkomiteens arbeid.
9. Nominerte til valget møter med talerett i saken valg

**§ 21-2**

Styret kan invitere andre til å overvære generalforsamlingen. Generalforsamlingen må i hvert enkelt tilfelle ta standpunkt til om disse skal innvilges tale- og/eller forslagsrett. Generalforsamlingen er åpen med mindre annet blir bestemt ved alminnelig flertall.

**§ 22 Ekstraordinær generalforsamling**

Styret kaller inn til ekstraordinær generalforsamling dersom styret med 2/3 flertall eller 1/3 av medlemsorganisasjonene krever det.

**§ 22-2**

Kun den sak eller de saker som gjør det nødvendig med ekstraordinær generalforsamling og som fremkommer i innkallingen kan behandles på møtet.

**§ 22-3**

Innkallingen skal sendes ut 5 uker før den ekstraordinære generalforsamlingen. Styret fastsetter ellers gjeldende frister.

**§ 23 Protokoll**

Der føres protokoll over generalforsamling og ekstraordinær generalforsamling.

**§ 23-2**

Protokollen inneholder oversikt over fremmøtte organisasjoner og deres delegater og observatører. Protokollen fører oversikt over forhandlingene etter møtets forretningsorden.

# Kapittel 6 Ledermøte

**§ 24 Tidspunkt for ledermøte**

Ledermøtet avholdes når styret eller 1/5 av medlemsorganisasjonene ønsker det.

**§ 25 Ledermøtets myndighet**

Ledermøtet kan kun fatte beslutning i sakene som er fastsatt i vedtektenes § 25 Saksliste for ledermøtet.

**§ 26 Innkalling**

Førsteinnkalling skal sendes alle med møterett senest seks (6) uker før møtets begynnelse. Førsteinnkallingen inneholder informasjon om sted og tidspunkt og saksliste.

**§ 26-2**

Andreinnkalling skal sendes alle med møterett senest to (2) uker før møtets begynnelse. Denne skal inneholde utfyllende sakspapirer til saker nevnt i førsteinnkallingen.

**§ 27 Møterett på ledermøtet**

Følgende personer har møterett på Ledermøtet:

1. Leder eller en representant fra medlemsorganisasjonene som delegat.

Medlemsorganisasjonene tildeles stemmer etter medlemsnivå, jf. § 5 Medlemskategorier.

Nivå 1 tildeles 3 stemmer

Nivå 2 tildeles 2 stemmer

Nivå 3 tildeles 1 stemme

1. Styret og styrets varamedlemmer møter med observatørstatus.
2. Sekretariatet har møterett og kan ikke møte etter punkt 1 i denne paragraf
3. 1 Representant fra FFO har observatørstatus
4. Kontrollkomiteen har møte- og talerett
5. Valgkomiteen møter med observatørstatus i saken om supplering av styret.
6. Nominerte til valget møter med talerett i saken om supplering av styret.
7. Medlemmer av eventuell forberedende uttalelseskomité innehar observatørstatus under behandlingen av uttalelser.

**§ 28 Saksliste for ledermøtet**

Ledermøtet har følgende saksliste

1. Supplering av styret dersom styret ikke lenger oppfyller vedtektenes krav til størrelse og sammensetning
2. Uttalelser

**§ 29 Protokoll**

Protokoll føres etter reguleringene i § 20-2.

# Kapittel 7 Styret

**§ 30 Styrets mandat**

Styret iverksetter generalforsamlingen og ledermøtets vedtak.

**§ 30-2**

Det enkelte styremedlem representerer den organisasjon som har nominert medlemmet til styret.

**§ 31 Styrets sammensetning**

Styret består av leder, nestleder, fem styremedlemmer og to varamedlemmer valgt av generalforsamlingen. Det kan kun velges to styremedlemmer fra hver av medlemsorganisasjonene. Alle som møter med stemmerett i styret innehar en stemme. Styrets leder kan benytte dobbeltstemme ved stemmelikhet i styret.

**§ 31-2**

Dersom ett av styremedlemmene ikke møter på et styremøte gis første varamedlem fulle rettigheter på angjeldende møte. Dersom flere av styrets medlemmer ikke møter på et styremøte gis begge varamedlemmene fulle rettigheter i møtet.

**§ 31-3**

Nestleder er leders stedfortreder. Ved fravær av leder og nestleder konstituerer styret seg selv.

**§ 31-4**

FFO har observatørrett i Unge funksjonshemmedes styre.

**§ 31-5**

Styrets medlemmer må ha et gyldig medlemskap i den medlemsorganisasjonen som nominerte vedkommende medlem til styret. Styremedlemmer som avslutter sitt medlemskap eller blir ekskludert eller suspendert fra organisasjonen de har sin nominasjon fra mister sitt styreverv i Unge funksjonshemmede.

**§ 31-6**

Til styret kan ikke velges medlemmer som fyller 36 år innen styreperiodens utløp.

**§ 31-7**

Sekretariatets status i styret reguleres av personalhåndbok og tariffavtale.

**§ 32 Styrets funksjonstid og tiltredelse**

Styret tiltreder 1. januar kalenderåret etter valget og fungerer to (2) år frem til 31. desember.

**§ 33 Styrets innkallinger og sakspapirer**

Styret innkalles når tidligere styrevedtak, styreleder, arbeidsutvalgets flertall eller 1/3 av styrets medlemmer krever det.

**§ 33-2**

Styret innkalles med minimum 21 dagers varsel.

**§ 33-3**

Sakspapirer sendes styret, varamedlemmer og FFO senest 14 dager før møtets begynnelse. Sakslisten offentliggjøres innen samme frist.

**§ 33-4**

Styret er vedtaksdyktig når styret er lovlig innkalt og minst halvparten av styrets medlemmer er til stede. For at møtet skal være vedtaksdyktig må dessuten minimum 1/2 av de organisasjonene som er representert i styret være til stede.

**§33-5**

For ekstraordinære styremøter er frist for innkallelse og sakspapirer 7 dager.

**§ 34 Vedtaksbestemmelser for styret**

Avgjørelser i styret foretas med alminnelig flertall.

**§ 34-2**

Styret kan overprøve reguleringene om lovlig innkallelse med 2/3 flertall.

**§ 35 Styrets forretningsorden**

Styret vedtar en forretningsorden for styrets arbeid på første ordinære styremøte.

**§ 36 Protokoll over styremøtene**

Det føres protokoll over styrets møter. Protokollen inneholder oversikt over fremmøtte styremedlemmer og deres organisasjonstilknytning. Protokollen fører oversikt over forhandlingene etter møtets forretnings- og dagsorden. Styrets vedtak offentliggjøres.

# Kapittel 8 Arbeidsutvalget

**§ 37 Arbeidsutvalgets sammensetning**

Arbeidsutvalget består av styrets leder og nestleder samt ett medlem utpekt av og blant styrets resterende medlemmer. Arbeidsutvalgets sammensetning fastsettes på styreperiodens første møte. Inntil valg av arbeidsutvalg er avholdt fungerer leder og nestleder som arbeidsutvalg. Styret kan foreta suppleringsvalg dersom et medlem av Arbeidsutvalget trekker seg eller ber om permisjon.

**§ 38 Arbeidsutvalgets mandat**

Arbeidsutvalget leder organisasjonens arbeid mellom styremøtene.

**§ 38-2**

Arbeidsutvalget fatter vedtak i politiske og organisatoriske saker med enstemmig vedtak. I situasjoner der arbeidsutvalget ikke kan oppnå enstemmig vedtak oversendes saken til styret i Unge funksjonshemmede.

**§ 38-3**

Arbeidsutvalget innstiller på alle saker til styret i Unge funksjonshemmede.

**§ 38-4**

Ytterligere mandat og forretningsorden for arbeidsutvalget fastsettes av Unge funksjonshemmedes styre.

# Kapittel 9 Valgkomiteen

**§ 39 Valg av valgkomité og dens sammensetning**

Valgkomiteen har tre medlemmer og ett varamedlem.

**§ 39-2**

Valgkomiteen velges av generalforsamlingen etter innstilling fra Unge funksjonshemmedes styre. Generalforsamlingen kan fastsette mandat for valgkomiteen med simpelt flertall. Mandatet gjelder til generalforsamlingen endrer det.

**§ 40 Valgkomiteens innstilling**

Valgkomiteen leverer sin innstilling til generalforsamlingen senest 30 dager før generalforsamlingen. Dette er regulert i § 16 Innkalling og forberedelse av generalforsamlingen.

# Kapittel 10 Kontrollkomiteen

**§ 41 Kontrollkomiteens sammensetning**

Kontrollkomiteen består av to medlemmer valgt av generalforsamlingen.

**§ 42 Kontrollkomiteens innsynsrett**

Kontrollkomiteen har full innsynsrett i alle dokumenter i Unge funksjonshemmede

**§ 43 Kontrollkomiteens beretning**

Kontrollkomiteen avgir beretning til generalforsamling og ledermøte. Beretningen skal vurdere organisasjonens økonomiske stilling, forvaltningspraksis samt gi en generell vurdering av virksomheten i forhold til grunndokumentenes bestemmelser.

**§ 44**

Kontrollkomiteen kan brukes som rådgivende organ for styret, sekretariatet, medlemsorganisasjonene og valgkomiteen.

# Kapittel 11 Grunndokumenter

**§ 45 Grunndokumentene**

Grunndokumentene er bindende for alle ledd i organisasjonen. Grunndokumentenes rang er beskrevet i § 14 Grunndokumenter.

**§ 46 Vedtektene**

Vedtektene er Unge funksjonshemmedes lover. Vedtektene fastsettes av generalforsamlingen.

**§ 46-2**

Endringer i vedtektene vedtas av generalforsamlingen med et flertall bestående av 2/3 av møtets stemmeberettigede. Disse må representere minst 50 prosent av tilstedeværende medlemsorganisasjoner med delegatrett.

**§ 46-3**

Forslag til endringer av vedtektene skal være Unge funksjonshemmede i hende senest 60 dager før generalforsamlingens åpning. Frist skal opplyses i førsteinnkallingen til generalforsamlingen.

**§ 46-4**

Endringsforslagene til vedtektene skal sendes ut med andreinnkallingen til generalforsamlingen. Forslagene skal følges av en forklaring av forslagenes realitetsinnhold gitt av arbeidsutvalget. Arbeidsutvalget har mandat til å omarbeide forslagene redaksjonelt i samarbeid med forslagsstiller.

**§ 46-5**

Endringer i vedtektene trår i kraft umiddelbart etter at voteringen over endringsforslagene til vedtektene er ferdig.

**§ 46-6**

Generalforsamlingen kan vedta at enkeltendringer får virkning på et senere tidspunkt. Endringen må imidlertid ha ikrafttredelse senest ved åpningen av førstkommende generalforsamling.

**§ 47 Prinsipprogram**

Prinsipprogrammet uttrykker Unge funksjonshemmedes overordnede syn på hvordan det kan oppnås full deltakelse og samfunnsmessig likestilling for ungdom med funksjonsnedsettelser og kroniske sykdommer, og organisasjonenes overordnede standpunkter på de områdene som er relevante for å oppnå dette. Endringer i prinsipprogrammet vedtas av generalforsamlingen med et flertall bestående av 2/3 av møtets stemmeberettigede. Disse må representere minst 50 prosent av de tilstedeværende medlemsorganisasjonene med delegatrett.

**§ 47-2**

Frist for levering av endringsforslag settes i generalforsamlingens dagsorden.

**§ 47-3**

Det er mulig å foreslå at man skal votere over separate deler av prinsipprogrammet. Dersom det ikke finnes et 2/3 flertall som støtter delen tas den ut av dokumentet. Et slikt forslag følger ellers vanlige frister og retningslinjer som andre endringsforslag til prinsipprogram.

**§ 47-4**

I de år hvor generalforsamlingen skal behandle revisjon av prinsipprogrammet, setter styret senest 31. Mars ned en forberedende komité. Komiteen skal bestå av fem medlemmer. Styret og minst to ulike medlemsorganisasjoner skal være representert i komiteen. Generalsekretær er i tillegg sekretær for komiteen, uten stemmerett. Komiteen kan velge å foreslå et helhetlig endringsforslag, konkrete revisjoner av gjeldende prinsipprogram, eller ingen endringer. Innstillingen fra komiteen skal foreligge tidsnok til å bli sendt ut sammen med andreinnkalling til generalforsamlingen.

**§ 48 Arbeidsprogram**

Arbeidsprogrammet uttrykker Unge funksjonshemmedes interessepolitiske og organisatoriske prioriteringer, innenfor rammene av vedtektene og gjeldende prinsipprogram.

**§ 48-2**

Arbeidsprogrammet vedtas med absolutt flertall. Flertallet må bestå av minimum 1/3 av de fremmøtte organisasjonene med delegatrett.

**§ 48-3**

I de år hvor generalforsamlingen skal behandle revisjon av arbeidsprogrammet, setter styret senest 31. mars ned en forberedende komité. Komiteen skal bestå av fem medlemmer. Styret og minst to ulike medlemsorganisasjoner skal være representert i komiteen. Generalsekretær er i tillegg sekretær for komiteen, uten stemmerett. Innstillingen fra komiteen skal foreligge tidsnok til å bli sendt ut sammen med andreinnkalling til generalforsamlingen.

**§ 48-4**

Frist for levering av endringsforslag settes i generalforsamlingens dagsorden.

**§ 48-5**

Styret utarbeider på grunnlag av vedtatt arbeidsprogram en handlingsplan for hvert kalenderår. Enkelttiltak eller spesifisering av det løpende arbeidet i sekretariatet hører i hovedsak hjemme i dette dokumentet. Styret har rett og plikt til å gjøre de løpende interessepolitiske eller organisatoriske prioriteringer som det anser nødvendig ut fra den politiske situasjonen eller endringer i økonomiske og organisatoriske rammevilkår i løpet av arbeidsåret.

# Kapittel 12 Økonomiske forhold

**§ 49 Økonomi**

Unge funksjonshemmedes styre vedtar økonomiske retningslinjer for organisasjonen.

**§ 49-2**

Økonomiske retningslinjer skal opp til årlig behandling i styret.

**§ 49-3**

De økonomiske retningslinjene skal regulere alle økonomiske forhold for organisasjonen, og skal alltid inneholde følgende elementer: Forvaltningspraksis for organisasjonens egenkapital, retningslinjer for reise, retningslinjer for regnskap og rapportering og retningslinjer for budsjettstyring.

**§ 50 Regnskapsår**

Unge funksjonshemmedes regnskapsår følger kalenderåret.

**§ 51 Revisor**

Unge funksjonshemmedes revisor skal være statsautorisert og velges av generalforsamlingen.

**§ 52 Intern revisjon**

Kontrollkomiteen er ansvarlig for intern revisjon. Komiteen skal vektlegge økonomiske forhold i sin rapportering til generalforsamlingen.

**§ 53 Signatur og prokura**

Signatur og prokura fremgår av økonomiske retningslinjer. Disse rettighetene skal innehas av fire personer. Rettigheten forvaltes samlet av to av disse i felleskap.

# Kapittel 13 Sekretariatet

**§ 54 Ansettelser og stillingsinstrukser**

Styret ansetter det sekretariat det finner nødvendig og forsvarlig.

**§ 54-2**

AU fastsetter stillingsinstrukser og inngår kontrakter med de ansatte.

**§ 55 Personalhåndbok**

Styret vedtar personalhåndbok for Unge funksjonshemmede i henhold til avtalte regler og tariffavtale.

**§ 56 Arbeidsgiveransvar**

Arbeidsgiveransvaret tilligger styret. Styret kan delegere personalansvaret videre.

# Kapittel 14 Tilslutninger og sammenslåinger

**§ 57 Tilslutninger**

Styret i Unge funksjonshemmede kan godkjenne innmelding av organisasjonen i andre organisasjoner, aksjoner og lignende som det er formålstjenlig å tilslutte seg. Disse kan ikke drive virksomhet som strider med Unge funksjonshemmedes formål eller politiske standpunkter.

**§ 57-2**

Arbeidsutvalget utformer og sender innmeldingssøknader på vegne av organisasjonen.

**§ 57-3**

En slik innmelding kan ikke endre på Unge funksjonshemmedes vedtekter, politikk eller formål, og skal ikke ha negativ innvirkning på organisasjonens arbeid.

**§ 58 Sammenslåing**

En ordinær generalforsamling kan vedta sammenslåing med andre organisasjoner med et flertall bestående av 3/4 av møtets stemmeberettigede. Disse må representere minst 50 prosent av de tilstedeværende medlemsorganisasjonene med delegatrett. Vedtaket må bekreftes med tilsvarende flertall av en ny generalforsamling.

**§ 58-2**

Forslag til sammenslåing må være styret i hende senest 30 dager før en ordinær generalforsamling.

# Kapittel 15 Valgreglement for Unge funksjonshemmede

**§ 59 Valgbarhet**

Til organisasjonsledd, utvalg og komiteer nedfelt i vedtektene kan medlemmer av Unge funksjonshemmedes medlemsorganisasjoner som ikke fyller 36 år eller mer i løpet av funksjonstiden velges. Medlemmer må ha skriftlig støtte fra styreleder eller administrativ leder av medlemsorganisasjonen.

**§ 60 Skriftlig valg**

Alle valg til styre, kontrollkomite, valgkomite og arbeidsutvalg i Unge funksjonshemmede skal foretas ved skriftlig personvalg dersom det er mer enn én kandidat eller minst én delegat krever det. Hvis ikke dette er tilfellet kan valget avgjøres ved akklamasjon eller håndsopprekning.

**§ 61 Flertallskrav ved valg**

Absolutt flertall avgjør personvalg. Ved stemmelikhet mellom kandidater åpnes det for debatt. Deretter foretas ny avstemning. Dersom ingen av kandidatene oppnår tillit ved absolutt flertall trekkes det lodd for å fylle vervet. Når det da gjenstår en kandidat, avholdes det en siste runde der det må oppnås absolutt flertall for å holde vervet besatt.

**§ 61-2**

Hver av kandidatene kan oppnevne seg selv eller en annen person som skal overvære tellingen i tillegg til det ordinære tellekorpset.

**§ 62 Rett til å nominere**

Medlemsorganisasjonene skal i god tid gjøres oppmerksom på retten til å nominere kandidater til valgene i Unge funksjonshemmede. Nominasjonen leveres skriftlig.

**§ 62-2**

Fristen for å opprettholde sitt kandidatur fastsettes i generalforsamlingens forretningsorden.

**§ 62-3**

Styrets leder og nestleder velges ved særskilt valg.

# Kapittel 16 Mistillit, eksklusjon, habilitet og suspensjon

**§ 63 Suspensjon**

Medlemsorganisasjoner som overtrer Unge funksjonshemmedes vedtekter og/eller opptrer til skade for organisasjonen, kan suspenderes av styret dersom minst 2/3 av styrets medlemmer stemmer for dette. Suspensjonen kan oppheves av styret dersom grunnen til suspensjonen bortfaller. Suspensjonstid er begrenset til 1 - ett - år regnet fra styrets vedtak. Suspendert medlemsorganisasjon kan, med en frist på 4 - fire - uker, anke vedtaket om suspensjon til Unge funksjonshemmedes generalforsamling som fatter endelig vedtak. Ved anke står vedtaket ved lag under behandlingen.

**§ 63-2**

Suspendert medlemsorganisasjon fratas, så lenge suspensjonen varer, sine rettigheter som medlem. Dersom suspensjonsgrunnlaget fortsatt er til stede ved suspensjonstidens utløp oppheves medlemskapet. I slik situasjon skal generalforsamlingen særskilt orienteres.

**§ 63-3**

Tillitsvalgte i Unge funksjonshemmede som i løpet av valgperioden suspenderes/ekskluderes eller melder seg ut av organisasjonen som nominerte dem til vervet, må fratre sitt tillitsverv i Unge funksjonshemmede.

**§ 64 Opphevelse av medlemskap**

Medlemsorganisasjoner som bryter med Unge funksjonshemmedes formål, eller som opptrer til skade for organisasjonen, kan etter forslag fra styret, få sitt medlemskap opphevet av Unge funksjonshemmedes generalforsamling. Medlemskapet opphører dersom 2/3 av det totale antall tilstedeværende stemmerberettigede støtter forslaget.

**§ 64-2**

Før generalforsamlingen treffer vedtak om opphevelse av medlemskap, skal medlemsorganisasjonen ha rett til å gjøre seg kjent med sakens dokumenter og ha rett til å uttale seg.

**§ 64-3**

Generalforsamlingens vedtak kan ikke ankes.

**§ 64-4**

Angjeldende medlemsorganisasjon er å regne som suspendert i henhold til § 62 Suspensjon så lenge saken om opphevelse av medlemskap er under behandling. Suspensjonen kan imidlertid oppheves av generalforsamlingen med 2/3 flertall.

**§ 65 Melding om vedtak**

Medlemsorganisasjonen som foreslås suspendert eller foreslås å få opphevet sitt medlemskap med hjemmel i kapittel 14 har krav på, etter anmodning og uten ugrunnet opphold, å få innsyn i sakens dokumenter. Melding om slikt vedtak skal sendes medlemsorganisasjonen som rekommandert post.

**§ 65-2**

Ankefristen skal regnes fra den dato medlemsorganisasjonen fikk meldingen om den rekommanderte sendingen. Meldingen skal, foruten vedtaket, inneholde opplysninger om:

1. Avstemningsresultatet i styret
2. Medlemsorganisasjonens innsynsrett i saksdokumentene
3. Ankefrister

**§ 66 Gjenopptak av medlemskap**

Unge funksjonshemmedes generalforsamling kan vedta å gjenoppta en medlemsorganisasjon dersom 2/3 av de tilstedeværende stemmene støtter forslaget. Etter to år kan organisasjonen søke medlemskap etter ordinære søknadsprosedyrer.

**§ 67 Habilitet**

Ved behandling av saker der vedkommende styremedlem har direkte interesser plikter vedkommende å melde sin inhabilitet.

Ved behandling av saker som har direkte innvirkning på rammevilkår for egen organisasjon eller organisasjonsfamilie skal styremedlemmet melde sin inhabilitet.

**§ 68 Mistillit**

Mistillit kan kun vedtas av det organ som gav den tillitsvalgte sin tillit eller et organ med høyere rang enn det som gav den tillitsvalgte sin tillit.

**§ 68-2**

Ved forslag om mistillit kan styret gi forslaget suspenderende virkning med 2/3 flertall.

**§ 68-3**

Dersom forslaget ikke oppnår 2/3 flertall får forslaget ingen virkning før saken er avgjort av et kompetent organ.

**§ 68-4**

Den som blir gjenstand for et mistillitsforslag har i alle tilfeller rett til innsyn i saken samt rett til å forsvare seg for det eller de organer som gjør vedtak i saken.

**§ 68-5**

Ytterligere regulering av mistillit gjøres i styrets forretningsorden.

# Kapittel 17 Oppløsning

**§ 69 Oppløsning**

Oppløsning av Unge funksjonshemmede behandles på to påfølgende generalforsamlinger, hvorav den ene må være ordinær. Begge vedtak krever tre fjerdedels – ¾ flertall. For at vedtak om oppløsning skal kunne kjennes gyldig må 50 prosent av de stemmeberettigede avgi stemme. Avstemmingene foretas skriftlig.

**§ 69-2**

Ved oppløsning settes eventuelle midler inn på høyrentekonto. Etter tre år fordeles midlene likt mellom medlemsorganisasjonene dersom gjenopprettelse av Unge funksjonshemmede ikke er aktuelt.

**§ 69-3**

Det sist sittende styret, dersom Unge funksjonshemmede blir oppløst, skal i samarbeid med FFO utarbeide retningslinjer for saksgjennomgangen i de første tre år, samt hvem som har ansvaret for at midlene bli fordelt på en korrekt måte etter den tid.

#

# Kapittel 18 Tolkning av vedtektene

**§ 70 Myndighet til tolkning**

Ved tvist om forståelsen av Unge funksjonshemmedes vedtekter skal tvisten avgjøres av styret. Partene kan anke styrets avgjørelse til generalforsamlingen. Anke hindrer ikke iverksetting av vedtak. Anken må fremsettes innen fire uker etter at meldingen om vedtak er mottatt av vedkommende part.